钦定古今图书集成/明伦汇编/官常典/第086卷 > 河间王弘
## 钦定古今图书集成/明伦汇编/官常典/第086卷 > 河间王弘

按《隋书》本传，“弘字辟恶，高祖从祖弟也。祖爱敬，早卒。
父元孙，少孤，随母郭氏养于舅族。及武元皇帝与周
太祖建义关中，元孙时在邺下，惧为齐人所诛，因假
外家姓为郭氏。元孙死，齐为周所并，弘始入关，与高
祖相得，高祖哀之，为买田宅。弘性明悟，有文武干略，
数从征伐，累迁开府仪同三司。高祖为丞相，常置左”
右，委以心腹。高祖诣周赵王宅，将及于难，弘时立于
户外，以卫高祖。寻加上开府，赐爵永康县公。及上受
禅，拜大将军，进爵郡公。寻赠其父为柱国、尚书令、河
间郡公。其年，立弘为河间王，拜右卫大将军。岁馀，进
授柱国。时突厥屡为边患，以行军元帅率众数万，出
灵州道，与虏相遇，战，大破之，斩数千级，赐物二千段。
出拜宁州总管，进位上柱国。弘在州，治尚清净，甚有
恩惠。后数载，征还京师。未几，拜蒲州刺史，得以便宜
从事。时河东多盗贼，民不得安，弘奏为盗者百馀人，
投之边裔，州境帖然，号为“良吏。”每晋王广入朝，弘辄
领扬州总管。及晋王归藩，弘复还蒲州。在官十馀年，
风教大洽。炀帝嗣位，征还，拜太子太保。岁馀薨。大业
六年，追封郇王。子庆嗣。